<classify> BUNGE linaangalia uwezekano wa kuja na taratibu mpya za kutowadhamini wabunge kukopa benki hasa kutokana na wabunge wengi wa sasa kuwa na mzigo wa madeni na huwenda fedha hizo zikalipwa na fedha za umma.Aidha, wabunge wanane wa viti maalumu waliofukuzwa uwanachama na Chama cha Wananchi CUF na kupoteza sifa za kuwa wabunge wameacha madeni ya zaidi ya Sh bilioni moja yaliyotokana na mikopo waliyokopa.Spika wa Bunge, Job Ndugai aliyasema hayo kwenye mkutano na waandishi wa habari ofisini kwake jana na kuongeza kuwa mingi ya mkataba ya mikopo iliyoingiwa na wabunge ina kasoro kadhaa. Ndugai alikuwa akijibu swali la waandishi wa habari kama Mbunge wa Arusha Mjini, Godbless Lema Chadema kama ni mbunge pekee ambaye amekopa.Alisema kuwa mbali na deni la zaidi ya Sh milioni 400 analodaiwa Lema baada ya kukopa Sh milioni 644, pia wabunge wanane wa CUF, waliofukuzwa na chama hicho kwa kumuunga mkono aliyekuwa Katibu Mkuu wa CUF, Maalim Seif, wanadaiwa zaidi ya Sh bilioni moja. Aidha, Ndugai alisema mbali na suala la ukopaji, pia Bunge linatarajia kupitia kanuni za Bunge ili kuhdibiti hali ya utovu wa nidhamu kwa wabunge. Kanuni hizo ziliweka hivyo zamani, hawa watu walikuwa ni waheshimiwa sasa wanakuja watu very much below watu wa chini wakati rules kanuni ni za waheshimiwa, namna ya kushughulikia inakuwa ngumu lakini tunapoelekea mwisho tutaziangalia hizi kanuni zote. Spika Ndugai aliongeza: Tulifikiria turekebishe hapo katikati lakini tutarekebisha kwa ajili ya bunge litakalofuata na tutaweka katika namna ambayo... tusiseme mapema lakini itatibu hii hali ya utovu wa nidhamu kwa makusudi na vurugu ambazo hazina tija kwa watanzania.Wanaotetea acha watetee kwa sababu hawajui hali halisi kuwa mwisho wa siku lazima wayalipe hayo madeni ni hela yenu fedha za serikali ndio itakayotumika. Kuhusu suala la wabunge 8 wa CUF waliofukuzwa ubunge, Ndugai alisema: Huu ni mtihani mwingine tulionao, wabunge wale nane sijui ni 10? inadaiwa zaidi ya Sh bilioni 1 na hawana uwezo wowote wa kulipa.Mikataba ile ipo hovyo hovyo kama watakazia wale jamaa wakopeshaji kuna kiwango fulani cha fedha ya walipa kodi inaweza kutumika kulipa madeni ya hovyo. Ndio maana ninasema ukweli, watu wanaweza kunilaumu lakini ninachoeleza ni ukweli. Wabunge wa CUF waliofukuzwa na chama hicho ni Severina Mwijage, Saumu Sakala, Salma Mwassa, Riziki Mngwali, Raisa Mussa, Miza Haji, Hadija Al-Qassmy na Halima Mohamed.  <topic>: kitaifa 